विश्लेषकों का मानना है कि नीतीश को साथ लेकर प्रधानमंत्री मोदी ने 2019 में होने वाले आम चुनावों में अपनी जीत के दावे को और पक्का कर लिया है. हालांकि 2013 में नीतीश कुमार ने मोदी के कारण ही भारतीय जनता पार्टी से अपना 17 साल पुराना गठबंधन तोड़ा था. 2014 के आम चुनावों में अपनी पार्टी के निराशाजनक प्रदर्शन के बाद नीतीश कुमार ने लालू प्रसाद की आरजेडी और कांग्रेस के साथ मिल कर महागठबंधन बनाया था और बिहार में आम चुनाव की कामयाबी को दोहराने के भाजपा के सपने को चकनाचूर कर दिया. महागठबंधन की सरकार में नीतीश कुमार मुख्यमंत्री बने और आरजेडी प्रमुख लालू यादव के बेटे तेजस्वी यादव उपमुख्यमंत्री. लेकिन तेजस्वी पर भ्रष्टाचार के आरोप लगने के बाद दोनों दलों के बीच मतभेद पैदा होने लगे, जो आखिरकार महागठबंधन टूटने की वजह बने.